P. Hrušovský, podpredseda NR SR: (2001-10-30):
Ďakujem pekne. Poprosím vás, aby ste to zobrali na vedomie a tolerovali túto požiadavku poslancov. Ďakujem. J. Migaš, predseda NR SR: Vážené panie poslankyne, vážení páni poslanci, žiadam vás, aby ste zaujali miesta v rokovacej miestnosti. Budeme pokračovať v 52. schôdzi Národnej rady. Panie poslankyne, páni poslanci, žiadam vás, aby ste prišli do rokovacej miestnosti, budeme pokračovať v 52. schôdzi hlasovaním, preto vás žiadam, aby ste prišli do rokovacej miestnosti. Prosím poslancov poslaneckého klubu SDK, aby prišli do rokovacej miestnosti, ak zasadajú. Vážené panie poslankyne, vážení páni poslanci, otváram ôsmy rokovací deň 52. schôdze Národnej rady Slovenskej republiky. Podľa § 23 odseku 3 zákona o rokovacom poriadku písomne o ospravedlnenie svojej neúčasti na dnešnom rokovacom dni požiadali títo poslanci: pani poslankyňa Čizmáriková, pán poslanec Ferkó, pán poslanec Pittner, pán poslanec Rakús a Peter Bohunický. Na zahraničnej služobnej ceste nie je žiadny poslanec Národnej rady. Pán poslanec Rakús sa medzitým dostavil do rokovacej miestnosti, čiže vyškrtnem ho zo zoznamu ospravedlnených. Panie poslankyne, páni poslanci, prezentujme sa. Zistíme počet poslancov, pretože by sme mali  pokračovať v hlasovaní. Prezentácia, panie poslankyne, páni poslanci. Prezentujeme sa. Prezentácia. Prezentujeme sa, panie poslankyne, páni poslanci, nehlasujeme, ale prezentujeme sa, aby sme zistili počet poslancov. Prítomných je 69 poslancov. Národná rada je schopná sa uznášať a hlasovať. Panie poslankyne, páni poslanci, odporúčam, aby sme začali prvé čítanie o vládnom návrhu zákona o zrušení niektorých štátnych fondov a potom by sme hlasovali o tomto zákone a o ostatných zákonoch. Panie poslankyne, páni poslanci, pokračujeme prvým čítaním o vládnom návrhu zákona o zrušení niektorých štátnych fondov, o niektorých opatreniach súvisiacich s ich zrušením a o zmene a doplnení niektorých zákonov . Vládny návrh zákona ste dostali ako tlač 1194. Návrh na pridelenie vládneho návrhu zákona na prerokovanie výborom Národnej rady máte v mojom rozhodnutí č. 1320. Z poverenia vlády Slovenskej republiky návrh zákona uvedie ministerka financií Slovenskej republiky Brigita Schmögnerová. Nech sa páči, pani ministerka. B. Schmögnerová, ministerka financií SR: Ďakujem za slovo. Vážený pán predseda, vážená poslanecká snemovňa, dovoľte mi, aby som vám predniesla návrh zákona o zrušení štátnych fondov a o zmene a doplnení niektorých ďalších zákonov. Vláda Slovenskej republiky svojím uznesením č. 904 zo dňa 26. septembra 2001 schválila predmetný návrh zákona. V rámci citovaného uznesenia vláda súhlasila so zrušením štátnych fondov s účinnosťou od 1. 1. 2002 s výnimkou Štátneho fondu rozvoja bývania, ktorého účinnosť zákona je navrhovaná od 1. 1. 2003. Štátny fond trhovej regulácie by sa mal transformovať podľa osobitného zákona na intervenčnú agentúru. Naďalej sa počíta s existenciou Štátneho fondu likvidácie jadrovoenergetických zariadení a nakladania s vyhoretým palivom a rádioaktívnym odpadom. Návrh zákona obsahuje ustanovenia o zrušení štátnych fondov, o zrušení zákonov, respektíve zrušení ustanovení zákonov, ktorými boli štátne fondy zriadené. V návrhu sa taktiež menia a dopĺňajú zákony, ktoré so zrušenými štátnymi fondmi bezprostredne súvisia. Návrh zákona taktiež upravuje prechod práv a povinností štátnych fondov vyplývajúcich z pracovnoprávnych vzťahov a iných vzťahov, prevod pohľadávok a záväzkov, prevod majetku štátu v správe štátnych fondov a prevod zostatkov štátnych fondov. Štátne fondy sú v prevažnej miere navrhnuté na transformáciu do príslušnej kapitoly okrem návratnej časti financovania Štátneho fondu životného prostredia, ktorá prechádza do majetku Slovenskej záručnej a rozvojovej banky, štátny peňažný ústav Bratislava a taktiež Štátneho podporného fondu, ktorý prejde do majetku SZRD od 1. 1. 2003. Návrh transformácie Štátneho fondu rozvoja bývania predloží na rokovanie vlády minister výstavby a regionálneho rozvoja do 31. marca 2002. Rovnako počítame s tým, že doterajšie činnosti a funkcie fondov budú nahradené programami, čo je v rozpočte na rok 2002 už premietnuté pri tých fondoch, ktoré k 1. 1. 2002 zanikajú. Dôvodom navrhnutej transformácie pri takzvanej obrátkovej časti uvedených fondov je, že tieto činnosti majú charakter bankových operácií, ktoré podľa zákona Národnej rady č. 303/1995 Z. z. o rozpočtových pravidlách v znení neskorších predpisov nemôže vyko-návať rozpočtová organizácia. Návrh zákona je doplnený o článok, ktorým sa mení a dopĺňa zákon o štátnom rozpočte na rok 2001 tak, aby bolo možné ešte v tomto roku prevziať od Svetovej banky úver vo forme preddavku, a to na prípravu projektu riadenia verejných financií do čiastky 1 mil. USD a na prípravu projektu správy sociálnych dávok do čiastky 370 tis. USD.  Zároveň je potrebné zvýšiť v tomto roku percento, do výšky ktorého je možné poskytnúť štátnu záruku za bankové úvery podnikateľom z 20 % rozpočtovaných príjmov na 24 %. Z titulu prevzatia štátnej záruky za bankový úver pre Slovenské elektrárne na financovanie výstavby Jaslovských, pardon Jadrovej elektrárne Mochovce  vo výške 12,8 mld. korún. Chcem povedať, že tu nejde o žiaden nový úver, ale ide o úver, ktorý poskytla Investičná a rozvojová banka pôvodne bez štátnej záruky a investor Investičnej a rozvojovej banky žiada, aby štátna záruka bola za tento úver poskytnutá. V nadväznosti na potrebu dofinancovať výstavbu diaľnic vrátane tunela Branisko bolo potrebné upraviť  § 12 v ods. 2 písm. c) citovaného zákona, ktorý oprávňuje vládu rozhodnúť o vydaní štátnych dlhopisov. Vážená poslanecká snemovňa, chcela by som dodať, že tento návrh zákona je veľmi dôležitý z niekoľkých hľadísk. Po prvé, je veľmi dôležitým článkom v reforme riadenia verejných financií, keď našou snahou je, aby sme sa podstatne viac ako doposiaľ zamerali na zvýšenie efektívnosti vynakladaných prostriedkov, na možnosť, aby o nich rozhodovala vláda a Národná rada Slovenskej republiky, aby sa zabezpečilo efektívnejšie vykonávanie takých činností, ako sú činnosti spadajúce pod bankové operácie. Všetky tie činnosti fondov bude uskutočňovať buď príslušný rezort, a tak ako som už aj naznačila, obrátkové činnosti bude zabezpečovať banková inštitúcia, ktorá sa v krátkom období premení zo štátneho peňažného ústavu na riadnu bankovú inštitúciu podľa zákona o bankách, ktorá bude podliehať bankovému dohľadu, ale zároveň bude to inštitúcia 100-percentne vlastnená štátom. Chceme, aby Slovenská záručná a rozvojová banka plnila analogické funkcie ako napríklad Creditanstal für Wiederarbau v Nemecku, čo je finančnou inštitúciou, ktorá pomáha financovať vládne rozvojové projekty. Chcem vás preto požiadať, aby ste posunuli tento zákon do druhého čítania. Ďakujem za pozornosť. J. Migaš, predseda NR SR: Ďakujem pani ministerke, nech sa páči, zaujmite miesto určené pre navrhovateľov. Dávam slovo spravo-dajcovi, ktorého určil navrhnutý gestorský Výbor Národnej rady pre financie, rozpočet a menu poslancovi Ferdinandovi Petrákovi. Nech sa páči.